ועדת החינוך והתרבות, כנסת 15, פרוטוקול מספר 444, 2002-04-30 09:00

זבולון אורלב: זו שאלה עובדתית, ניתן לברר אותה.

זבולון אורלב: אנחנו צריכים לאפשר מרחב מחיה לבית הספר, כמובן, בהתחשב במצוקות הכלכליות.

זבולון אורלב: ברור שהטווחים האלה צריכים להיעשות בהסכמות ועדי הורים.

זבולון אורלב: אני מעריך שועד הורים בבית ספר ער לכל המצוקות ולכל הבעיות, והוא יכול להחליט בכלל שהתשלום הזה לא יבוצע.

זבולון אורלב: אלה תשלומי רשות.

זבולון אורלב: לוועד הורים מותר להגיד לבית הספר: השנה אנחנו לא עושים מסיבת סיום.

זבולון אורלב: שלושים אחוז מההורים מובטלים, עוד שלושים אחוז מההורים הכנסתם פחתה, וכדומה.

זבולון אורלב: לא עושים מסיבת סיום.

זבולון אורלב: הולכים לבית אבות.

זבולון אורלב: התשלומים הם תשלומי רשות, והואיל ואנחנו מחליטים עבור כלל מערכת החינוך, צריכים לאפשר גמישות.

זבולון אורלב: לסכומים שאנחנו אומרים יש גם מסר.

זבולון אורלב: כשאתה אומר: בין 180 ל 325, זה מסר לא טוב.

זבולון אורלב: אני הייתי פשוט מפרק את זה, אין ברירה.

זבולון אורלב: אני הייתי הולך על המחיר של שנה שעברה, ומוסיף שקל אם צריך.

זבולון אורלב: במקום 123, יהיה 124, במקום 198, יהיה 199, במקום 138 שיהיה 139, במקום 165 יהיה 184.

זבולון אורלב: עכשיו נוסיף ספר מחזור מחיר מומלץ, פה יש רק מחיר מומלץ ומחיר מירבי, שיוסכם עליו.

זבולון אורלב: לגבי תמונת המחזור, השאלה עובדתית.

זבולון אורלב: נמנה את הנציגה של הרשות לצרכנות עם יפה ונציג מרכז השלטון המקומי, שיבדקו את זה.

זבולון אורלב: מה היו הסכמות קודמות, אם זה לא היה בכתובים, נוסיף עוד רובריקה של תמונת המחזור, כמה שהיא עולה.

יהודית נאות: מה היתרון לפרק?

זבולון אורלב: היתרון הוא שיכול היות שיסכימו לוותר.

זבולון אורלב: אם לא רוצים לעשות ספר מחזור, אם רוצים לעשות סרט וידאו.

זבולון אורלב: למה שיהיה ויכוח בוועד ההורים כמה המרכיב?

זבולון אורלב: שיהיה המרכיב.

יוסי רז: הסכום 270 מוסכם.

זבולון אורלב: מרכז השלטון המקומי לא מסכים.

רון חן: אני רואה שהספרה 3 בתחילת הרובריקה של מסיבות נורא מטרידה.

רון חן: כדי שהיא לא תופיע, אני מציע 295.

יהודית נאות: אתה מחליט על התשלומים של ההורים?

רון חן: אני מציע.

רון חן: יש חברי ועדת הסתדרות שמחליטים, לא אני.

זבולון אורלב: המו"מ האמיתי שלי הוא מול משרד החינוך.

זבולון אורלב: לפי החוק, אנחנו יכולים לאשר או לא לאשר.

זבולון אורלב: אנחנו בכלל לא מציעים.

זבולון אורלב: אם נשכנע את משרד החינוך להציע לנו הצעה מסוימת, אנחנו יכולים לקבל אותה.

זבולון אורלב: אני מציע למשרד החינוך - הפערים בין 270 ל 295 הם גדולים, לדעתי הם לא יגיעו להסכמות , אני אומר בגלוי שאני גם מאוד מבוהל ממספר של 270.

זבולון אורלב: בשבוע הבא אנחנו נקיים כאן דיון על קיצוצים, ועוד מעט יתפרסם דו"ח העוני ונגלה שיש 500,000 ילדים מתחת לקו העוני.

זבולון אורלב: בעיני המסר של 123 שקלים הוא הכי חשוב.

זבולון אורלב: המערכת כולה חושבת שבחטיבות הביניים אפשר לקיים גם מסיבות סיום ב 123 שקלים.

זבולון אורלב: זה מסר חשוב.

זבולון אורלב: אומרים שהמינימום הוא 180.

זבולון אורלב: זה לא נכון.

זבולון אורלב: אפשר לקיים מסיבות סיום ב 123.

זבולון אורלב: אני מציע למשרד החינוך לשקול ולהגיד לנו אם זאת בקשתו, שלגבי מסיבות סיום בחטיבות הביניים במקום 123 יהיה 124, בחטיבה העליונה המינימום יהיה 130 במקום 138, 139.

זבולון אורלב: המרבי בחטיבות הביניים, במקום 165 יהיה 166, ובחטיבה העליונה המכסימום יהיה 185 במקום 184.

זבולון אורלב: על זה תהיה עוד רובריקה של ספר מחזור: מומלץ 120 מכסימום 130.

זבולון אורלב: אם יתברר, שתמונת מחזור היתה כלולה, לא תתווסף עוד רובריקה אלא יהיה כתוב "כולל".

יהודית נאות: מה תעשה אם תגלה שהסכום יוצא יותר מאשר המכסימום הכולל.

רון חן: זה מה שקורה בפועל.

רון חן: זה יגיע בין 210 ל 315 שקל.

רון חן: אתם רוצים ללכת בשיטה הזאת, לא אכפת לי.

רון חן: זה רווח נקי שלנו.

דפנה הראבן: זה מה שאני פוחדת.

זבולון אורלב: בחטיבת הביניים יש תמונת מחזור?

זבולון אורלב: תמונת מחזור של בית ספר יסודי עם 30 תלמידים, זה דבר אחד.

זבולון אורלב: תמונת מחזור עם 350 תלמידים, זה סיפור לגמרי אחר.

דפנה הראבן: תמונה כיתתית זה 20 שקלים, תמונת מחזור 60 שקלים.

זבולון אורלב: לא ברור לי אם תמונת מחזור זה לא קנית שרותים מרצון.

קריאה: הכל מרצון!

זבולון אורלב: רבותיי, יש הבדל גדול בין תשלומי רשות לבין קנית שירותים מרצון.

זבולון אורלב: יסבירו לכם את זה המשפטנים.

זבולון אורלב: אני לא בעד זה שהמשרד יכניס דרך רכישת שירותים מרצון, מהדלת האחורית, כל מיני דברים.

זבולון אורלב: רכישת שירותים מרצון היא לא לצורך מתן שירותי חינוך.

זבולון אורלב: היא רכישת לא שירותי חינוך מרצון.

זבולון אורלב: תמונה, או ספר מחזור, מבחינתי, אינם שירותי חינוך.

זבולון אורלב: הצגה או מסיבת סיום, הן פעולות חינוכיות.

זבולון אורלב: יש להן ערך חינוכי, ולכן צריכות להיות בתשלומי רשות.

זבולון אורלב: מי שרוצה ספר או תמונה, שיקנה.

מירב ישראלי: לכן גם שאלתי אם אפשר לפרק את זה.

מירב ישראלי: כלומר מה ההורה מחליט שהוא משלם, ומה לא.

יהודית נאות: המחיר המוזל מבוסס על זה שכולם רוכשים.

יהודית נאות: חוץ מזה, את לא רוצה להפלות בין ילדים באותה כיתה.

מירב ישראלי: זאת אומרת, אם הוא מסכים למסיבת סיום, הוא מסכים אוטומטית לתמונת מחזור?

דפנה הראבן: אני רוצה להסתייג ממה שיו"ר הועדה אמר, משום שרכישת שירותים מרצון אין להם עלויות.

דפנה הראבן: אנחנו מגלים דווקא את הפריצות הכי גדולות, והעלויות הכי גדולות, ברכישת שירותים מרצון.

דפנה הראבן: מכיוון שהנוהג הוא שיש תמונת מחזור, והיום ברוב המקרים יש גם CD ROM, אני בעד לתת מחירים על ידי הועדה.

יצחק כהן: אני מבקש להצטרף לדבריך.

יצחק כהן: כשקבענו את הנושא של ספר מחזור ותמונת מחזור במסגרת הזאת, זה בדיוק כדי לשים את החסם, כדי שיהיה לנו מה לומר, לא להשאיר את זה פרוץ לחלוטין.

יצחק כהן: יש עוד מסר אחד מאוד חשוב.

יצחק כהן: אנחנו רוצים לקבוע את הסכום המרבי לגביה.

יצחק כהן: אם נתחיל לפרק את זה, כולל להוציא את זה החוצה, אנחנו לא נעמוד בעניין הזה.

יצחק כהן: זאת האכיפה הגדולה ביותר.

יצחק כהן: כשנגיד למנהל בית ספר: תעשה מה שתעשה, לא תגבה יותר מאשר איקס.

יצחק כהן: לכן אני רוצה להציע להישאר בסכומים, להציע פשרה.

יצחק כהן: אני מציע לקבוע את הסכום של 280 שקלים מכסימום, ויהיה פה באמת מסר של הורדה.

רון חן: אני עשיתי פה תחשיב מפורק.

רון חן: לקחתי את מחירי שנה שעברה -

זבולון אורלב: חברים, אני מבקש להוריד גם את המחיר המומלץ, מבחינת מסר.

יהודית נאות: זה לא סביר.

זבולון אורלב: למה?

זבולון אורלב: את יכולה לעשות מסיבת סיום באולם בית הספר.

זבולון אורלב: במחיר המומלץ, את אומרת שמוכרחים לעשות במחיר הזה.

יהודית נאות: ברוב בתי הספר אין מקום להכיל את הילדים והוריהם.

יהודית נאות: זו הבעיה.

יהודית נאות: אני מסכימה עם ד"ר יצחק קדמן, אבל יש אירוע, לפחות בסיום בית ספר על יסודי שההורים כן רוצים להיות עם הילדים.

יהודית נאות: ברוב בתי הספר אין מקום.

יהודית נאות: זו הבעיה שלנו עם הרשויות המקומיות.

יהודית נאות: לכן, אנחנו יכולים לדבר, אבל אין אולם.

יהודית נאות: אני עד היום מסוכסכת עם מנהל האודיטוריום בחיפה, כי הוא לא רוצה להוריד מחירים.

איתן ויינרייך: השוק היום הוא אחר לגמרי.

איתן ויינרייך: אפשר להוריד מחירים.

זבולון אורלב: אני שואל שוב לגבי המחיר המומלץ.

זבולון אורלב: בעניין המחיר המרבי, נאמר שהסכמנו על ה 280 - ארגון המנהלים אומר שהוא מסכים לדבר הזה.

זבולון אורלב: אני מבין אותו, ואני חושב שהם שוקלים נכון.

זבולון אורלב: מאידך, המחיר המומלץ צריך לקחת בחשבון שיש בבית הספר אולם, או שהעירייה נותנת אולם חינם.

שרה חברוני: העירייה לא נותנת אולם חינם.

זבולון אורלב: אני מכיר כמה רשויות מקומיות שמעמידות את אולם המתנ"ס המקומי לרשות מסיבת הסיום של כיתה י"ב.

זבולון אורלב: אולם "בית ברבור" מעמידים, וגם בשלומי.

זבולון אורלב: חברים, המחיר המומלץ הוא גם מסר שאנחנו נמצאים במצב קשה ומי שרוצה מקיים מסיבה בצניעות.

זבולון אורלב: אפשר לקיים גם מסיבה בצניעות.

זבולון אורלב: אני גם לא רואה מה זה משנה כל כך, זה יותר מסר.

זבולון אורלב: אני לא הייתי הולך על 180, הייתי אפילו מוריד את זה כדי שאם יש ועד הורים שהוא רגיש מאוד, שלא יהיה לחץ.

זבולון אורלב: שלא יגידו: מוכרחים לשלם 180, כי הנה, אפילו משרד החינוך אמר שזה מומלץ.

זבולון אורלב: הייתי מוריד את זה גם ל ,50.

זבולון אורלב: אפשר לקיים מסיבות גם ב 150.

זבולון אורלב: יהיה בין 150 ל - 180 אני חושב שזה גם מסר טוב.

אברהם רומנו: אבל זה כולל גם ספר מחזור ותמונה?

זבולון אורלב: כן.

זבולון אורלב: פירושו של דבר, שבאותו בית ספר, על ספר מחזור לא יוותרו.

זבולון אורלב: יעשו מסיבה צנועה.

זבולון אורלב: המורה לדרמה תעמיד טקס, או שיעשו בבית האבות, כמו שהזכירו כאן.

זבולון אורלב: אני רוצה לומר לפרוטוקול, האישור שלנו מותנה בכך שיפורט שמסיבת סיום מאושרת: בסיום גן חובה, לא קדם חובה, בסיום בית הספר היסודי: או ו' או ח'.

זבולון אורלב: בסיום בית הספר העל יסודי, יהיה מותר לחטיבות ביניים רק אם הן עצמאיות.

זבולון אורלב: זה שונה ממה שהיה עד עכשיו.

זבולון אורלב: מסיבת סיום כיתתית, מה היה בשנה שעברה?

קריאה: שמונה שקלים.

זבולון אורלב: איך זה קפץ ל 30?

רון חן: היה כתוב עשרה שקלים למסיבה, עכשיו כתבו כמה זה המכסימום לשלוש מסיבות, זה הכל.

רון חן: אין שינוי.

דפנה הראבן: השינוי הוא 2 ש"ח למסיבה, שישה שקלים סך הכל.

רון חן: אני מציע להוריד את המומלץ, ולכתוב עד 30 שקלים לשלוש מסיבות לשנה.

רון חן: אין פה מומלץ.

זבולון אורלב: אבל למה שינו את השמונה שקלים?

זבולון אורלב: שמונה כפול 3, זה 24 שקלים, ועשרה כפול 3 זה 30 שקלים.

דפנה הראבן: מפני שהיום אם צריכים כיבוד למסיבה, או משהו, עשרה שקלים זה ריאלי.

דפנה הראבן: השמונה לא היה ריאלי.

דפנה הראבן: מספיק שאתה רוצה שתייה וחתיכת פיצה למסיבה, גמרנו עם העשרה שקלים.

זבולון אורלב: סוכם.

זבולון אורלב: עד עשרה שקלים לשלושה אירועים.

זבולון אורלב: השאלת ספרי לימוד.

ארז פרנקל: אין אישור לגביה בנפרד עבור חוברות עבודה.

ארז פרנקל: יש להדגיש את זה.

זבולון אורלב: במסמך שהמשרד הניח לפנינו יש מחיר מומלץ ומחיר מרבי.

זבולון אורלב: כששאלנו מה זה, התברר שבשנה שעברה היה מחיר נפרד לכל קבוצת כיתות, שזה הגיוני, כשמדובר בספרי לימוד.

זבולון אורלב: אנו חוששים שאם יהיה כתוב מומלץ ומרבי, אנשים לא יבינו את העניין.

זבולון אורלב: לכן אנחנו בעד שמשרד יציע לנו לחזור לשיטה הנכונה של שנה שעברה, ואז נייקר את זה בשקל.

רון חן: עיגול מחירים.

רון חן: לא משנה למעלה או למטה.

זבולון אורלב: רבותיי, אני רוצה להציע את עיגול המחירים.

זבולון אורלב: לכיתות א' עד ג', היה 206, נעגל את זה ל205 .

זבולון אורלב: לכיתות ד' עד ו', היה 219, נעגל את זה ל 220.

זבולון אורלב: לכיתות ז' עד ט', היה 234, נעגל ל 235.

זבולון אורלב: לכיתות י' עד יב', היה 264, נעגל ל 265.

זבולון אורלב: קריאות מקובל.

זבולון אורלב: לא רק כתוב, גם נאמר, שאישור שלנו מותנה בכך שבכלל זה המחיר כולל גם חוברות עבודה.

ראובן שלייכר: כל שנה, מי שעושה את פרויקט ההשאלה זה החברה למתנ"סים.

ראובן שלייכר: החברה למתנ"סים התנתה תנאי, שעד תאריך מסוים היא צריכה לקבל רשימה, חוזר מנכ"ל -

זבולון אורלב: תודה רבה, אדוני.

זבולון אורלב: ארגון ההורים הארצי 1.5 ש"ח, כך היה גם בשנה שעברה, אין שינוי.

אברהם רומנו: יש לי פה הערה מאוד חשובה לגבי השקל וחצי של ארגון הורים ארצי.

אברהם רומנו: תשעים אחוז מהגבייה נשארת אצל מנהלי בתי הספר.

אברהם רומנו: אני מאוד מבקש, שייכנס בחוזר מנכ"ל, שאחריות מנהל המוסד שגובה את הכסף, להעבירו לארגון הורים ארצי, ויופיע בחוזר מנכ"ל מספר חשבון שאליו יש להעביר את הכסף.

אברהם רומנו: אם הם גובים את הכסף ולא מוכנים להעביר לי אותו, זו עבירה.

אברהם רומנו: יש פה יועץ משפטי בכיר, בואו נשמע את דעתו.

דורית מורג: לא בטוח שזה תפקיד מנהל בית הספר.

אברהם רומנו: אבל הוא גובה את זה.

רון חן: תתבעו אותו.

אברהם רומנו: מנהלי בתי ספר גובים מעל 2 מיליון שקלים בשנה.

אברהם רומנו: איפה 2 מיליון השקלים הללו?

אברהם רומנו: אני רוצה לדעת.

אברהם רומנו: יכול להיות שאת תגבי מע"מ, ולא תעבירי למע"מ?

זבולון אורלב: אני לא בעד, שדרך הערת אגב נקבל פה החלטות.

זבולון אורלב: אתה מעלה סוגיה עקרונית.

זבולון אורלב: איך עוברים הסכומים שבעלויות גובות עבור ועד הורים ארצי?

זבולון אורלב: נוכל לקיים בזה דיון, אבל לא כרגע, כמו שלא הסכמתי לקיים דיון בעניין החברה למתנ"סים.

זבולון אורלב: ועד הורים מוסדי/ישובי, היה 1.5 ש"ח.

זבולון אורלב: לפני הטיולים, אני רוצה לדבר על אכיפה.

זבולון אורלב: אנחנו נדבר על טיולים אחרי אכיפה, כי אזאני פשוט אצא מכאן.

זבולון אורלב: אחד הנושאים שאנחנו מקבלים עליו הכי הרבה תלונות, זה הנושא הזה של האכיפה.

זבולון אורלב: אני לא חושב שיש פה אשמה מיוחדת של המנהלים.

זבולון אורלב: בעיני, גם ועדי ההורים המוסדיים אשמים, בעיניי אפילו יותר.

זבולון אורלב: הם כלב השמירה שלנו.

זבולון אורלב: משיחות עם מנהלים, מתברר לי שאמנם המנהל חתום, אבל בעצם מי שדחף אותו, זה ועד ההורים.

זבולון אורלב: עשו ממנו האיש הרע.

זבולון אורלב: אני לא אומר שאין מנהלים שחוטאים בזה.

זבולון אורלב: אבל אני חושב שעושים עוול גדול מאוד למנהלים שמטילים עליהם הכל.

זבולון אורלב: סך הכל, "תבן אין ניתן לעבדיך ולבנים אומרים לנו עשה".

זבולון אורלב: באים אליהם בתביעות, ויש פה הרבה מאוד בעיות.

זבולון אורלב: לכן, עניין האכיפה הוא מאוד קריטי, גם כלפי מנהלים וגם כלפי הורים.

זבולון אורלב: להורים אין בכלל סמכויות לגבות.

זבולון אורלב: אם ועד הורים מוציא חוזר, אין לו בכלל מעמד.

זבולון אורלב: החוק גם אמר מי מוסמך לגבות.

זבולון אורלב: נדמה לי שהחוק מדבר על רשויות מקומיות ובעלויות.

זבולון אורלב: לועד ההורים אין מעמד בגביית כספים.

זבולון אורלב: צריכים להבהיר בפרסומים שלכם מי מוסמך לגבות.

זבולון אורלב: לפעמים ההורים מקבלים כל מיני חוזרים מועדי הורים.

זבולון אורלב: צריך להסביר שכשמקבלים חוזר מועד הורים, אפשר לעטוף עם זה את הלחם.

זבולון אורלב: אין חובת תשלום.

זבולון אורלב: אבל נושא האכיפה שונה.

זבולון אורלב: היו לנו על כך כמה דיונים.

זבולון אורלב: הרגשנו שכל פעם המשרד בא עם רצון טוב, אבל בפועל לא קורה שום דבר.

זבולון אורלב: אנחנו לא מכירים אף מנהל, או מישהו אחר, שהועמד לדין משמעתי.

זבולון אורלב: אני אפילו העליתי רעיון, שנעשה מזה עבירה פלילית, אז אמר לי אייל זנדברג שאני מגזים ומרחיק לכת.

זבולון אורלב: זו עבירה מנהלית.

זבולון אורלב: בדרך כלל אני מתחשב מאוד בדברים שהוא אומר לי, והוא אומר דבר הגיוני.

זבולון אורלב: אבל אני שואל את עצמי: ריבון העולמים, אנחנו מקבלים תלונות, גם במועצה לשלום הילד ראיתי תכתובת מאוד ענפה, ארגון ההורים הארצי שלח לנו דוגמאות.

זבולון אורלב: אבל אנחנו מקבלים גם במישרין.

זבולון אורלב: חלק מהעניין הוא, שהיום ניסינו ליישר קווים עם המשרד, וסך הכל אנחנו אישרנו את הבקשות של המשרד.

זבולון אורלב: לכן, אנחנו אומרים ששנה הבאה צריכה להיות שנה של אכיפה.

זבולון אורלב: דווקא מפני המצב הקשה, צריכה להיות פה ממש אכיפה.

יהודית נאות: אני מסכימה אתך לחלוטין בעניין האכיפה.

יהודית נאות: אני רוצה להעיר שחלק גדול מידידי המורים מרגישים הקלגסים והגובים של מערכת החינוך.

יהודית נאות: הייתי ביום עיון שבו חלק גדול מהדוברים אמרו שהם מרגישים שהדמות החינוכית שלהם נפגעת כגובי הכספים.

יהודית נאות: מאוד לא נעים למורה לעמוד ולומר לילד: תגיד להורים שלך שעוד לא הבאת כסף.

יהודית נאות: יש כאן מין התנגשות בין מורה, שרוצה להיות הנפש המבינה, ובין המורה הגובה.

יהודית נאות: החוק לא מאפשר להורים לגבות את זה, אבל, בסך הכל, זו רשות.

יהודית נאות: אולי נקיים פעם, לא בהקשר של המחירים המרביים, דיון אם באמת מורים צריכים לגבות.

יאיר סמוכה: המשרד התייחס מאוד ברצינות להחלטת הועדה, כמו להחלטות אחרות, ונעשו שלושה דברים.

יאיר סמוכה: אלף, כל המקרים שהועברו אלינו טופלו, כולל תיכון עירוני חדרה.

יאיר סמוכה: המנהל היה אצל המנכ"לית והתחייב אישית לתקן את כל התשלומים החריגים ולהחזיר את הכסף.

יאיר סמוכה: חוף הכרמל טופל, והוחלטו שני הדברים הבאים.

יאיר סמוכה: אל"ף, כל התלמידים מקבלים את כל השירותים.

יאיר סמוכה: בי"ת, אגף א' לביקורת בודק אותם שעה שעה.

יאיר סמוכה: בקרת שחל"ם, יושב שם רואה חשבון ובודק כל דבר.

יאיר סמוכה: אנחנו נבוא עם דברים מוצקים, נעשה הכל.

יאיר סמוכה: זה לגבי השנה.

יאיר סמוכה: לגבי השנה הבאה.

יאיר סמוכה: היה מאוד חשוב לנו שהמחירים יהיו מקובלים על המנהלים.

יאיר סמוכה: כי קודם, המנהלים אמרו: לא יכולים לעמוד במחירים האלה.

יאיר סמוכה: עכשיו המנהלים אומרים: אנחנו יכולים.

יאיר סמוכה: דבר נוסף, בחוזר מנכ"ל הנוכחי מתפרסם למנהלים מכתב המפרט מה אסור להם לעשות, ואלו אמצעים יינקטו: העמדת מנהל המוסד החינוכי לדין משמעתי.

יאיר סמוכה: בדיקת הדו"חות הכספיים של תשלומי הורים, בכל אחת משבע השנים האחרונות, באמצעות רואה חשבון חיצוני.

יאיר סמוכה: עריכת בדיקה מקפת של עמידת המוסד החינוכי הנדון בתנאי רישוי המוסדות.

יאיר סמוכה: אפשר לשלול רשיון מבית ספר רשמי, מוכר, שחרג מתשלומי הורים.

יאיר סמוכה: וכתוב בפירוש שזה חל מהראשון בספטמבר.

יאיר סמוכה: אנחנו מתכוונים להפעיל את זה.

יהודית נאות: האמת היא, שמאז שמשרד החינוך התחיל להתערב, הרבה מאוד מנהלים חזרו בהם מהניסיון.

זבולון אורלב: אני רוצה להזכיר שבשנה שעברה ביקשנו שבמקום שכל בית ספר יוציא חוזר משלו, ייאסר על בית ספר להוציא חוזר משלו.

זבולון אורלב: אלא, יוצא חוזר אחד, שיערוך אותו משרד החינוך, ושיהיה חתום על ידי המנכ"לית, ושבו יהיו המחירים.

זבולון אורלב: שיהיו בו גם דברי הסבר, מה כולל כל שירות.

זבולון אורלב: אנחנו מבקשים שגם חוזר זה יהיה מוסכם על ארגון ההורים הארצי, על ארגון המנהלים.

זבולון אורלב: שהכל יהיה בהבנה, שלא יקבל פתאום מנהל חוזר ויגיד שמשהו פה לא בסדר.

זבולון אורלב: זה מאוד חשוב.

זבולון אורלב: מבחינתנו זה ממש תנאי, ובפעמים הקודמות התחייבתם.

זבולון אורלב: בשנה שעברה איחרתם את המועד.

זבולון אורלב: אתם מוכנים להתחייב לזה בתשס"ג?

רון חן: זה לא ילך טכנית.

רון חן: רבותיי, הטכנולוגיה משיגה את מה שאנחנו רוצים.

רון חן: בבתי ספר שונים, מערכות תשלומים ממוחשבות שונות.

רון חן: אי אפשר לקחת חוזר משרד החינוך ולכפות אותו על מערכת המחשב.

רון חן: אני לא נגד, בנושא אכיפה, אני רוצה את זה בדיוק כמוך.

רון חן: צריך לעשות כמו שנעשה בשנה שעברה , רק שלא היתה מספיק הסברה.

רון חן: שיהיה חוזר של משרד החינוך, של תשלומי הורים שיועבר להורים עם דרישת התשלום.

רון חן: את דרישת התשלום מוציאים ממחשב, עם מערכת תשלומים, עם כרטיסי אשראי.

רון חן: משרד החינוך לא יוכל לבנות פורמט שיתאים לכל מערכות המחשבים של כל בתי הספר.

זבולון אורלב: זאת לא היתה הכוונה.

רון חן: אני מקבל היום דרישה ממוחשבת מבית הספר של הבן שלי, אני ממלא מספר כרטיס אשראי, זה רץ לתוך המחשב שלהם.

רון חן: לא יכול להיות טופס של משרד החינוך, כי הוא לא יצא מהמחשב שלהם.

רון חן: אי אפשר להזין אותו למחשב שלהם, זה עם ברקוד למעלה.

יצחק קדמן: אתה מערבב בין שני דברים.

יצחק קדמן: הוא דיבר על משהו אחד ואתה מדבר על משהו אחר.

רון חן: אני מדבר על אותו דבר.

רון חן: הדרישה לא יכולה לבוא מכל בתי הספר על אותו טופס.

יצחק קדמן: החוזר, של מועצה אזורית עמק הירדן, הוא לא ממחשב.

יצחק קדמן: מועצה אזורית עמק הירדן מפרטת פה סכומים של 2178 שקלים לתלמיד.

יצחק קדמן: זה לא מחשב, אל תבלבלו את המוח.

יצחק קדמן: זה חוזר שבית הספר הוציא על דעת עצמו.

זבולון אורלב: אתה צודק והוא צודק.

זבולון אורלב: יש רשויות מקומיות ובעלויות, שדרישת התשלום היא על דף שיוצא מהמחשב וכולל מספרים עבור נושאים שונים.

זבולון אורלב: כנגד רשויות שמוציאות דברים כאלה צריך לבוא חוזר .

זבולון אורלב: צריכים להנחות את כל אלה שמוציאים את דרישת התשלום לבנות את זה במתכונת של משרד החינוך.

זבולון אורלב: לא יכולה לצאת דרישת תשלום שהנוסח שונה מהנוסח של חוזר משרד החינוך.

זבולון אורלב: אבל לא יכול להיות שבנוסח של משרד החינוך, יהיה כתוב סל תרבות לכך וכך אירועים, ואצלכם יהיה כתוב: סל תרבות ואמנות, ולכן יהיה סכום אחר.

זבולון אורלב: הנוסח צריך להיות שווה.

זבולון אורלב: אתם יכולים להעתיק מהחוזר של משרד החינוך את השורה, אבל אם אתם מעתיקים "סל תרבות" תכתבו כל מה שכתוב, כולל דברי ההסבר.

רון חן: מקובל.

זבולון אורלב: רשמנו לפנינו את הסכמת משרד החינוך שדרישת התשלומים מההורים תהיה רק על פי טופס מרכזי שיערוך אותו המשרד בהסכמת כל הגורמים.

זבולון אורלב: אם יש מערכות ממוחשבות, הן תתאמנה את נוסח דרישת התשלום לחוזר של משרד החינוך.

זבולון אורלב: בכל מקרה, כל הורה יקבל את החוזר של משרד החינוך.

זבולון אורלב: דפנה הראבן לפני שנה משרד החינוך הוציא בעיתונות את כל נושא התשלומים המותרים לגביה.

זבולון אורלב: זה היה מצוין, היה לזה הד חיובי מאוד.

זבולון אורלב: אני מבקשת שגם השנה זה ייעשה.

דפנה הראבן: עוד הערה בנושא האכיפה.

דפנה הראבן: כבר בחוזר מנכ"ל הקודם, כתוב לגבי נושא האכיפה, בסעיף 11 1א, "בית ספר ישתף את ועד ההורים המוסדי בהסדרת אחריותם של ההורים לסילוק חובם ואכיפת התשלומים".

דפנה הראבן: זה גם עונה לך על מה שאת אמרת.

דפנה הראבן: יתרה מזו, בסעיף 12.6, לגבי נוהלי הגביה במוסד החינוכי, לועד הורים אסור לנהל קופה משלו, אבל יחד עם זה כתוב שהוא יכול לסייע בגביה, ובמקום שזה יוטל על המורים, אני חושבת שהגורם פה הוא בהחלט הוועד.

דפנה הראבן: הייו"ר זבולון אורלב אני מצטרף להערה, ואני מבין שזה מקובל גם עליכם.

דפנה הראבן: משרד החינוך יפרסם גם מודעות בעיתונות.

דפנה הראבן: אני מציע רק שהנוסח תמיד יהיה שווה, שההורים יתחילו להתרגל.

ארז פרנקל: אנחנו תמיד אומרים שההורים אשמים בעניין האכיפה, יכול להיות שכן, אני אף פעם לא מתווכח עם עובדות.

ארז פרנקל: אני חושב שאם ועד הורים יידע שמותר לו לשבת עם הנהלת בית ספר ולגבות מאפס שקלים עד אלפיים שקלים, שזה תחום סמכותו, כל הבעיות ייפתרו.

ארז פרנקל: אבל היום שמנהל בית ספר בא יחד שלושה, ארבעה אנשים מהועד, וגובה חמשת אלפים שקל, שיידעו כולם שזה לא תחום סמכותו.

יהודית נאות: זו הבעיה שלכם כועד הורים מרכזי.

יהודית נאות: אז תיידעו את ההורים.

ארז פרנקל: הבקשה השניה שלנו נובעת מכל מיני דברים אחרים.

ארז פרנקל: האם אנשים יודעים שכספי הורים משמשים לתשלום למשכורת של מנהלי בתי ספר?

ארז פרנקל: יש לי דוגמאות.

ארז פרנקל: האם אנשים יודעים שתשלומי הורים משמשים לקניית רכב למנהל בית ספר?

ארז פרנקל: לא?

ארז פרנקל: אז תדעי.

יהודית נאות: אז תיתן את המקרה!

ארז פרנקל: אני נתתי את זה לח"כ אורלב , הוא יודע את זה.

ארז פרנקל: האם אנשים יודעים שמנהל בית ספר מרוויח 600, 700 אלף שקל מכספי הורים?

ארז פרנקל: אני מבקש שיהיה כתוב בצורה חד משמעית שאין להעביר - היו"ר זבולון אורלב אם יש מנהל בית ספר כזה, אני מבקש שתעביר לי את הפרטים.

ארז פרנקל: אני אתן לך.

ארז פרנקל: יש מנהלת בית ספר שפוטרה, שלא כדין, ובאילוץ של בית הדין לעבודה היא נשארה ביחסי מעסיק - מועסק עד שנת 2006.

ארז פרנקל: מי משלם את זה?

ארז פרנקל: משרד החינוך לא משלם את זה.

יצחק כהן: למה אתה חושב שלא?

ארז פרנקל: כי בדקנו עם משרד החינוך.

ארז פרנקל: ההורים משלמים את זה.

ארז פרנקל: אני אומר לך שהיום לוקחים כספי הורים וקונים רכב למנהל בית ספר.

יהודית נאות: אז תיתן לי את הדוגמאות ואני אלך אין למשטרה.

זבולון אורלב: אם הייתי יודע, אני כנראה הייתי הולך למשטרה.

ארז פרנקל: אני אתן לך מקרה שבנו את אודיטוריום העיר, בתוך בית ספר בכספי הורים.

זבולון אורלב: אם הורים רוצים לתרום להקמת אודיטוריום, למה לא?

ארז פרנקל: אמרו להורים: אם לא תשלמו את התשלום הזה, לא נרשום את ילדכם לבית הספר.

זבולון אורלב: גם את זה אני לא מכיר.

ארז פרנקל: לא יכול להיות שכספי הורים יועברו לניהול עמותה, כשבבעלות העמותה בית ספר, כשבאותו סל כספים היא מקבלת את כספי המדינה ואת כספי ההורים.

ארז פרנקל: יושבים חברים בעמותה, לפי חוק העמותות, ומחליטים כמה מנהל בית הספר ירוויח.

ארז פרנקל: זה לא יכול להיות.

ארז פרנקל: חייבים לחתוך את זה.

זבולון אורלב: כל אלה הן עבירות.

יצחק קדמן: אני רוצה להציע הצעה.

יצחק קדמן: אני חושב שהנושא של אכיפה הוא יותר מידי כבד ורציני כדי שאנחנו נוכל למצות אותו פה ברבע שעה.

יצחק קדמן: אני חושב שזה שווה ישיבה נפרדת, כולל הצעתה של חברת הכנסת נאות.

יצחק קדמן: אני חושב שבאמת צריך להוציא את תשלומי ההורים מבית הספר.

יצחק קדמן: זה לא תפקיד למנהלים, זה לא תפקיד למורים לריב עם תלמידים.

יצחק קדמן: יש פה הרבה מאוד בעיות שלא הוזכרו.

יצחק קדמן: יש רשויות מקומיות שמחלקת החינוך מצפצפת על חוזר מנכ"ל.

יצחק קדמן: יש לי התכתבות.

יצחק קדמן: מנהל מחלקת החינוך בעירית אשקלון כותב: אנחנו נעכב תעודות לתלמידים בניגוד לחוזר מנכ"ל, ואני מודיע לך שנמשיך לעכב תעודות לתלמידים וכדומה.

דפנה הראבן: עיכבו שלוש שנים.

זבולון אורלב: אתה יודע, היום זה בניגוד לחוק.

יצחק קדמן: אבל זה קורה.

זבולון אורלב: לו אני הייתי מנכ"ל משרד החינוך, והייתי יודע על כזה מקרה, הייתי נותן לו שעתיים לתת את התעודה.

זבולון אורלב: אם לא, הייתי פונה לראש העיר ואומר לו: פטר אותו.

זבולון אורלב: לא מפטר אותו הייתי עוצר את כל הכסף לעירייה הזאת.

זבולון אורלב: מספח את רשות החינוך של אשקלון למועצה אזורית.

זבולון אורלב: אני לא מבין.

זבולון אורלב: יש למשרד כלים.

זבולון אורלב: חברים, אני קיבלתי את עצתך.

יצחק קדמן: יש בעיה שחלקכם ודאי מכיר אותה.

יצחק קדמן: יש רשויות מקומיות שלא מאפשרות, טכנית, להפריד בין חלק מהתשלומים, שהם רשות, וגם חלק מתשלומי הרצון.

יצחק קדמן: שולחים שובר אחד, אין אפילו הסבר.

זבולון אורלב: לפי עצתי, זה לא יהיה.

יצחק קדמן: בסדר, אני אומר לך על מצב קיים.

זבולון אורלב: לפי עצתי, הכותרת: "תשלומי הורים, רשות".

זבולון אורלב: יהיה חובה רק הביטוח.

זבולון אורלב: יהיה רק חוזר אחד.

זבולון אורלב: אם יש תל"ן, או רכישה זה נייר אחר.

זבולון אורלב: לתשלומי הורים יש רק נייר אחד.

יצחק קדמן: אני רק רוצה לחזור ולהציע לקיים ישיבה נפרדת.

זבולון אורלב: בהנחה שאני קיבלתי את עצתו, שתתקיים עוד ישיבה בסוגיית האכיפה.

זבולון אורלב: מה שקשור לתשלומים האלה סיכמנו: גם חוזר מיוחד וגם פרסום בעיתונים.

דב רוזנפרב: בתוקף נסיבות הזמן, יש בעיה היום של גביה מהורים על שמירה נוספת, ויש לתת את הדעת גם על נושא זה.

זבולון אורלב: זה תשלום לא חוקי בעליל.

רון חן: רשויות מקומיות ועיריות הודיעו על גביה נוספת.

זבולון אורלב: קראתי שהיתה פגישה בשלטון המקומי עם מישהו לגבי הפעלת תקנת השמירה של הורים.

זבולון אורלב: תדעו לכם שגם פה יהיה להם קרב אימים, לפחות איתי.

יצחק מימון: יש רשויות שמקבלות את כספי החינוך שנועדו להברה לבתי הספר, לפחות אצלי ברשות, ראש העיר הודה שהוא שילם את זה למשכורות.

זבולון אורלב: תודיע לי את זה בכתב ואני אלך למשטרה.

זבולון אורלב: אגב, לפי החוק, אתה יכול לגשת למשטרה.

יצחק מימון: הנושא האחר.

יצחק מימון: רשות שהוטלו עיקולים על חשבונות הבנק שלה.

יצחק מימון: חשבונות הבנק של בתי הספר הם תחת הלוגו של הרשות וגם כספי ההורים שם עוקלו.

יצחק מימון: בתי הספר מושבתים.

יצחק מימון: מה עושים עם דברים כאלה?

זבולון אורלב: לשרת החינוך יש סמכות בחוק של ייעוד כספי חינוך לרשויות המקומיות, להכניס לחשבון המוגן כל תשלום, וכל כסף חינוכי שהמדינה מעבירה.

זבולון אורלב: לכן, גם אם השרה תפנה לגבי כספים כאלה ואחרים, אנחנו מוכנים לתמוך בכל בקשה בכל הכוח, כי אני בעד אותו חשבון מיוחד.

זבולון אורלב: הבעיה פה, שלשרת החינוך יש את השיקולים שלה.

זבולון אורלב: אתם רוצים, תדברו עם שרת החינוך.

איתן ויינרייך: לפני שבוע הייתי בנצרת, בתוקף ועדת פרס החינוך ושר התחבורה "זהירות בדרכים", והתברר לי שבבית ספר יסודי בנצרת ההורים לא משלמים בכלל.

איתן ויינרייך: רק עבור טיולים.

איתן ויינרייך: בית הספר פורח.

איתן ויינרייך: אז זה דבר אחד, לתשומת לב כולם.

איתן ויינרייך: עכשיו, לגבי אכיפה.

איתן ויינרייך: יש פה מכתב שכתב מר סמוכה לאמא שכתבה שהיא משלמת עבור השאלת עיון ועבור בולים, עבור כל מיני תל"נים.

איתן ויינרייך: מר סמוכה כותב לה: "דרישת התשלום של שנת הלימודים תשס"ב סבירה, האבחנה בין תשלומי רצון לתשלומי רשות, אינה נכונה.

איתן ויינרייך: " זאת אומרת, אפילו לא מעיר הערה לגבי המהות, שאינה בסדר.

זבולון אורלב: איתן, תסלח לי.

זבולון אורלב: יש אתיקה בסיסית.

זבולון אורלב: יש לך תלונה על מכתב ספציפית

זבולון אורלב: עביר את החומר בצורה מסודרת, נדע במה מדובר.

זבולון אורלב: אל תפריחו סתם האשמות, תעבירו רשומות.

זבולון אורלב: אני רוצה להצביע על התשלומים שהסכמנו עליהם.

זבולון אורלב: מי בעד?

זבולון אורלב: מי נגד?

זבולון אורלב: התשלומים אושרו.

זבולון אורלב: דבר נוסף, לפני שאני נותן ליהודית נאות.

זבולון אורלב: קיבלתי פתק מדפנה לגבי תשלומים שהמשרד גובה בעניין בחינות הבגרות.

דפנה הראבן: הגיעו אלינו תלונות בחודשיים האחרונים, שהורים נדרשים לשלם עבור בחינות בגרות.

דפנה הראבן: בדקנו וזה נכון.

דפנה הראבן: אגב, חייבה אותי להגיד עורכת הדין שלנו, בתיה מילר, שיש לזה בסיס משפטי על פי חוק הפיקוח על המחירים, מצרכים ושירותים לגביית תשלומים מההורים, עד 32 שקלים פר יחידה.

זבולון אורלב: רק רגע.

זבולון אורלב: על בסיס מה הצו הזה, לא ברור לי.

דפנה הראבן: צו שקיים עדיין.

דפנה הראבן: מבחינה משפטית משרד החינוך מגובה.

זבולון אורלב: מה, מחר משרד החינוך יכול להוציא צו על כל דבר אחר, ולגבות תשלום?

דפנה הראבן: מכיוון שאינני משפטנית, אינני יודעת.

דפנה הראבן: מסתבר שב תשמ"ח, הוחלט בועדת החינוך של הכנסת יחד עם ארגון ההורים הארצי, להפסיק את הגביה עבור בחינות הבגרות פר יחידה, כמו שהיתה.

דפנה הראבן: בשנתיים האחרונות, הסכום הזה נקבע, והוא מועבר לבתי הספר ע"י גברת בשם רחלה שיפר, שהיא מנהלת אגף החינוך.

דפנה הראבן: משלמים עבור כל שאלון.

דפנה הראבן: אני לקחתי את החוברת הזאת ויוצא, למשל, שתלמיד שנבחן חמש יחידות בביולוגיה, משתמש בשישה שאלונים.

דפנה הראבן: זאת אומרת, שהוא משלם 20 שקלים עבור כל שאלון.

דפנה הראבן: רק עבור בחינת הבגרות בביולוגיה, הוא משלם 20 כפול 6, 120 שקלים.

דפנה הראבן: אנחנו מדברים על הורדת נטל המיסים מההורים, לפני שנה שילמו עבור כל שאלון עשרה שקלים, השנה משלמים עשרים שקלים.

דפנה הראבן: אני לא מכירה אף הורה שהמשכורת שלו עלתה פי שתים.

דפנה הראבן: אנחנו עשינו סקר קטן.

דפנה הראבן: יוצא שהורים צריכים לשלם מאות שקלים לבחינות בגרות.

דפנה הראבן: מאות שקלים זה מעל 400.

אייל זנדברג: פניתם למשרד החינוך?

דפנה הראבן: פנינו למשרד החינוך, ליועץ המשפטי, עו"ד יפעל, והוא אמר שזה מעוגן בתקנות האלו שהוא גם שלח אותן.

זבולון אורלב: יש לי שאלה משפטית.

זבולון אורלב: האם הסמכות להוצאת הצו הזה, פירושו של דבר ששר האוצר, מוסמך להוציא מחר צו בדבר חיוב תשלום עבור שמירה, הוא יכול להוציא צו בעבור שירותי מים בבית הספר, מה הבסיס לדברים?

אייל זנדברג: חוק הפיקוח על מצרכים ושירותים הוא חוק שעדיין בתוקף.

זבולון אורלב: מי אמר שבחינות בגרות הן שירות?

אייל זנדברג: חוק הפיקוח על מצרכים ושירותים הוא חוק שעדיין בתוקף.

אייל זנדברג: על פי המדיניות הנהוגה במשרדי הממשלה, בעיקר במשרד המשפטים, לא מוציאים צווים חדשים מכוח החוק הזה, אלא מתקנים, גם אם המשרד הרלוונטי משכנע, מתקנים צווים קיימים.

אייל זנדברג: נעשית היום פעילות רחבת היקף בממשלה לצמצם את הצווים האלה, לבטל אותם ובעצם לגלות מתוכם את ההסדרים שדרושים עיגון בחקיקה ראשית, או בחקיקת משנה עדכנית.

אייל זנדברג: אני אחראי על המיפוי הזה בתוך משרד המשפטים, ומתוך משרד החינוך מעולם לא נתקלתי ספציפית בצו הזה.

אייל זנדברג: בצורה נגטיבית אני יכול להגיד, שעברנו על כל 172הצווים שקיימים, לא נתקלתי בשם כזה של צו.

אייל זנדברג: אני לא אומר פה עמדה משפטית, כי אני לא יודע אם הוא בתוקף או לא, אני יודע שלא הועבר אלינו דיווח לגביו.

אייל זנדברג: אפשר לבדוק את זה.

אייל זנדברג: החוק, מקור הסמכות, בוודאי קיים.

אייל זנדברג: לשאלתך אם אפשר להוציא צווים חדשים, השאלה פורמלית.

אייל זנדברג: הסמכות קיימת, זה לא דבר שנהוג לעשות אותו.

אייל זנדברג: צריך לבדוק.

זבולון אורלב: איך זה מסתדר עם אגרת השירותים, שעכשיו אנחנו מטפלים בה?

אייל זנדברג: אני לא רוצה להגיד דברים שלא בדקתי אותם.

זבולון אורלב: למה סל תרבות זה מחיר שירות?

זבולון אורלב: לא ברור לי.

אייל זנדברג: צריך לראות במה מדובר.

אייל זנדברג: יכול להיות שמדובר בצו לפי החוק משנת '96, פיקוח על מחירי מצרכים ושירותים.

זבולון אורלב: אני מודה לדפנה שהעלתה את הסוגיה הזו.

זבולון אורלב: אני מבקש מיהודית להטיל על אחד מעוזרי המחקר שלנו להכין עבודה בסוגיה של גבית תשלומים עבור בחינות הבגרות.

זבולון אורלב: סקירה הסטורית.

זבולון אורלב: תבקשי ממנו שידבר עם דפנה, עם מירב, עם אייל, עם אנשי משרד החינוך.

זבולון אורלב: על פי הנייר שאני אקבל מעוזר המחקר, נחליט איך אנחנו מתמודדים הסוגיה הזו, בסדר?

דפנה הראבן: מאה אחוז.

זבולון אורלב: אם יש לנו מקום להתערב, ברצון נתערבה.

זבולון אורלב: רבותי, אני מעביר עכשיו את ניהול הדיון לחברת הכנסת יהודית נאות, בענין הטיולים, כי יש לי נגיעה.

זבולון אורלב: אני פורש.

זבולון אורלב: (היו"ר יהודית נאות)

יהודית נאות: יו"ר ארגון ועד ההורים, האם יש הסתייגויות, ומה הן?

יהודית נאות: נתחיל במתנגדים.

ארז פרנקל: נציגים שלנו ישבו עם משרד החינוך בוועדה.

ארז פרנקל: כל ההסכמות שהיו, היו בלי ההורים, ומדובר על כספי ההורים.

יהודית נאות: את זה כבר שמעתי לפני חצי שעה.

ארז פרנקל: מה שקרה שם בוועדה שהציגו עלויות.

ארז פרנקל: העלו אותם במקדם מסוים, נדמה לי שלושה או ארבעה אחוז, ואמרו: זה ככה.

ארז פרנקל: ברמה של פרטים, לדוגמה: מחירי ההסעות ירדו.

ארז פרנקל: לא היתה הסכמה.

יהודית נאות: הסעיף הראשון התקבל, ויותר אין הסכמה?

ארז פרנקל: סעיף ההסעות לכיתה היה צריך לרדת עם ירידת המחירים להסעות, אבל לא שונה.

ארז פרנקל: כל שאר הסעיפים יוקרו.

ארז פרנקל: בפירוט יתר, אחת הבעיות הקשות זה נושא הכלכלה לתלמיד.

ארז פרנקל: יש שם מונופול.

ארז פרנקל: כאשר תלמידים מגיעים לאכסניות נוער, מחייבים אותם לקבל ארוחה חמה, ארוחה שעולה 36 שקלים.

ארז פרנקל: אנחנו לא מצליחים להתמודד עם זה.

ארז פרנקל: אני בעד ללכת לטייל בארץ, ואני בעד לישון באכסניות נוער, אני רק לא מבין למה לא ייתנו לילדים אפשרות לאכול בצורה סבירה.

ארז פרנקל: 36 שקלים לילד, זה הרבה כסף לארוחה אחת.

יהודית נאות: תלוי מה היא מכילה.

ארז פרנקל: יש הצעות על שליש מזה.

יהודית נאות: אתה טוען שמחירי ההסעות ירדו.

ארז פרנקל: המחירים ירדו, לא רק במחירים שמצוינים אצלנו.

ארז פרנקל: בפועל ניתן להשיג הסעות יותר בזול.

יהודית נאות: אבל השאלה היא, האם הן בטיחותיות.

יהודית נאות: היות ואני, לפחות, מלווה את זה מאז תחילת הקדנציה, תמיד הויכוח הוא: אתה באמת יכול לקחת משאית, או אוטובוס, וכיוצא באלה שיקולים.

יאיר סמוכה: המחירים לא נקבעים באופן שרירותי.

יאיר סמוכה: אנחנו לוקחים את מדד המחירים לצרכן של 15 במרץ.

יאיר סמוכה: זה המדד הקובע עבורנו, ומעדכנים את המחירים.

יאיר סמוכה: בפועל המחירים של ההסעות לא ירדו.

יאיר סמוכה: קיבלנו הצעות נמוכות של חברות ערביות.

יאיר סמוכה: לא כל ההורים מוכנים לנסוע בחברות ערביות.

יאיר סמוכה: לקחנו את המדד של פריט באופן נפרד.

יאיר סמוכה: כלומר, כמה עלה מדד המחירים לצרכן בעניין ההסעות, וכן הלאה, וחישבנו את המחירים האלה.

יאיר סמוכה: העלויות היו בשוליים, עיגלנו מחירים למעלה ולמטה.

יאיר סמוכה: זה הכל.

רון חן: עכשיו עלה מחיר הסולר בעשרים וחמישה, שלושים אחוז.

רון חן: ברור לכם שמחירי ההסעות כבר לא יהיו כאלו, ומה שמופיע פה כבר לא רלוונטי בכלל.

רון חן: אז אני מציע לארגון ההורים לקבל את זה, אחרת אני מעלה את הדרישה של העלייה לפי מחירי הסולר.

יהודית נאות: מה זה אתה מעלה?

רון חן: מי שעושה את המכרז לאוטובוסים זו החברה למשק לכלכלה.

יהודית נאות: אף אחד לא אמר שצריכים להשתמש בשירותים שלכם, שהם הכי יקרים, כשהולכים למכרז המחירים יותר טובים מאשר שלכם.

רון חן: אני לא אמרתי שמוכרחים.

רון חן: אני רק מודיע שתוצאות מכרזי ההסעות שיהיו בקיץ הקרוב, ייקחו בחשבון את עלית מחירי הסולר שמשפיעה כבד מאוד על מחירי ההסעות.

רון חן: אז אני מציע לקבל את זה כמו שזה ללא שינוי.

רון חן: אם יהיה על זה ויכוח, יצטרכו לבדוק מחדש את העלויות, והעלויות עכשיו שונות מאשר לפני שבועיים.

יהודית נאות: נציגי ההורים, מה אתם סבורים, למשל, מחיר הסעות לכיתה לשלושה ימים?

יהודית נאות: באיזה סדר גודל אתם מדברים?

יהודית נאות: האם זה עולה 2400, או שזה עולה 4500.

יהודית נאות: אם זה על 4500, הרי כולנו יודעים שזה פר עיר, פר מקום, זה יהיה גם שונה.

יהודית נאות: הרי לא כל החברות אותו דבר.

איתן ויינרייך: לגבי ההסעות, הבאתי הצעה לועדה, שהיא חמישים אחוז פחות ממה -

יהודית נאות: אנחנו לא עוסקים במקום מסוים, אחד, שבו יש ועד הורים פעלתן שהצליח למצוא מחירים, וליישר את חברת ההסעה עד הריצפה.

יהודית נאות: אנחנו ועדת חינוך שמאשרת בעצם את המלצות משרד החינוך למחירים האלה.

יהודית נאות: אז אם אתה תצליח להוריד, תהיה בריא.

יהודית נאות: אבל ברוב הארץ, לא יכולים להשיג את המחירים האלה.

יהודית נאות: אנחנו מאשרים פה את המחירים הסבירים כדי שלא יקרה שעושקים הורים במחירים בלתי סבירים.

יהודית נאות: לא רוצים את הפעילות, אז שהיא לא תהיה.

יהודית נאות: לכן אני מדברת על מה המחיר הסביר, למשל של שלושה ימים של טיול ארוך לכיתה.

יהודית נאות: אומרים לי כאן שזה סדר גודל של ארבעת אלפים שקל, אז זה סביר מאוד בעיניי.

יהודית נאות: משום שאם אולי תהיה הורדה, אבל אולי גם תהיה עליה, אז אנחנו בתחום הסבירות.

יהודית נאות: אלא אם כן מישהו עכשיו רוצה להגיד לי: זה בלתי סביר לחלוטין.

יהודית נאות: המועצה לצרכנות?

יהודית נאות: סביר.

ארז פרנקל: ננסח את זה פר יום, כיוון שיש פה מכפלות.

ארז פרנקל: מדברים בעצם על 1300 שקל ליום.

רון חן: 1600.

דפנה הראבן: לאוטובוס צמוד.

ארז פרנקל: 1300.

ארז פרנקל: אם אמרתם 4000, בין 4000 ל 4500.

יהודית נאות: אם תכפיל 1500, אז תגיע ליומיים לשלושת אלפים, ולשלושה ימים ל 4500 לכיתה.

יהודית נאות: זה כל הסדר גודל.

דפנה הראבן: זה גם רכב צמוד שכולל שהיה בלילה, שזה מייקר.

יהודית נאות: לכן הכניסה בין חצי יום ליום שלם.

אברהם רומנו: אנחנו מדברים על מאושר, עם נהג יהודי וחברה יהודית.

יהודית נאות: אנחנו מדברים על מישהו מוסמך באופן תעבורתי, ואני מבקשת לא להכניס הערות גזעניות.

ארז פרנקל: אני רוצה לנסח את זה נכון.

ארז פרנקל: כדי שכולנו נדבר על אותו דבר, בואו נחלץ פעם אחת את המחיר, ונכתוב מה המחיר הנכון ליום אחד.

דפנה הראבן: אי אפשר לעשות את זה.

דפנה הראבן: זה לא הולך ככה.

רון חן: זה הולך לפי לילות גם כן.

רון חן: כתוב: יום שלם, יומיים שלמים, 1500 עד 1700.

יהודית נאות: אם הסכמנו שיום שלם זה בין 1500 ל 1700, אנחנו צריכים לומר שיומיים זה בין 3000 ל 3400, ולשלושה ימים זה 4500.

קריאה: יש הנחה, אם זה שלושה ימים.

ארז פרנקל: יושבים בועדה, יושב בה אדם ממרכז השלטון המקומי, שאני לא יודע מה הוא יועץ לנו, כי אלו כספי הורים.

ארז פרנקל: אני אומר שאוטובוס ליום עולה רק אלף, ואוטובוס ליומיים עולה בדיוק פעמיים אלף, אם צריך את התוספות הנכונות.

ארז פרנקל: אל תשים לנו מילים בפינו.

ארז פרנקל: אנחנו יודעים לדבר לבד.

ארז פרנקל: ההסכמים שהיו לך היו שלך עם עוד מישהו, חוץ מההורים.

יהודית נאות: אתה טועה פה.

יהודית נאות: אם לשלושה ימים זה עולה 4500, הדעת נותנת שליומיים וליום המחירים יעלו.

יהודית נאות: משום שככל שפרק הזמן יותר ארוך מוזילים את המחיר.

יהודית נאות: אם הבסיס הוא ששלושה ימים זה 4500, אז מה אתה רוצה שיהיה כתוב?

ארז פרנקל: בין 4000 ל 4500.

ארז פרנקל: אני רוצה שנרד ליומיים ונשאל מה העלות הנכונה ליום שלם וליומיים.

יצחק כהן: כדי לקבוע עלות של הסעה, זה לא משהו שהוא בשליפה.

דפנה הראבן: זה נכון.

דפנה הראבן: נעשה סקר.

יצחק כהן: פה, יותר מאשר כל הנושאים האחרים שעסקנו בהם עד עכשיו, אם אנחנו נקבע איזשהו סכום שהוא לא מתקבל על הדעת לא נוכל בשום פנים ואופן לבצע, לא אכיפה ולא בקרה אני רוצה לא לשלוף סתם נתונים.

יצחק כהן: יש לי שתי הערות בעניין הזה.

יצחק כהן: הערה אחת, לפני שנה ביצענו סקר מאוד רחב.

יצחק כהן: אני חושב שלמרכז השלטון המקומי יש ודאי מה לומר בעניין הזה.

יצחק כהן: לצורך העניין ביצענו סקר משותף.

יצחק כהן: בנוסף לכך, ישנה ועדה, בשנים האחרונות.

יצחק כהן: היו"ר שלה הוא סגן מנהל מינהל התקציבים שלנו, משה שגיא.

יצחק כהן: חברים בועדה הזאת: מנהל מנהלת הטיולים במשרד, רוני נעמן, מינהל חברה ונוער, נוער שליו, נציג החברה להגנת הטבע, נציג אגודת אכסניות נוער, נציג הרשות להגנת הצרכן, נציג מרכז השלטון המקומי, נציג התאגדות המנהלים ונציג ארגון ההורים הארצי, שהשתתף בדיון.

יצחק כהן: הסכומים והמחירים האלה לא נשלפו ברגע.

יצחק כהן: הם נשלפו אחרי סקר, אחרי בדיקה, ואחרי שישבו כל האנשים הרלוונטיים לעניין והוציאו את הסכומים האלה.

יצחק כהן: אפשר להתווכח ולשלוף מישהו שישיג דיל יותר טוב.

יצחק כהן: אני מציע לסמוך על חוות הדעת המאוד מקצועית, של האנשים האלה.

יצחק כהן: הצעתי: לקבל את הסעיף הזה של ההסעות כפי שהוא בדיוק, ובנוסף לכל נעשה דבר אחר.

יצחק כהן: בואו באחד, או בעשרה בספטמבר, או לפני תחילת שנת הלימודים, נעשה בדיקה נוספת שתיקח טווח של לכאן או לכאן, בהתאם להשתנות כזו או אחרת, של מדד או של דבר אחר.

יצחק כהן: הפורום הזה, כרגע, לא יכול לקבוע שום סכום אחר, כי מי שקבע את הסכומים האלה זה נציגים שלכם ואנשי מקצוע.

יצחק כהן: הם ישבו על בסיס של נתונים קיימים.

יצחק כהן: זה לא כמו בתמונת מחזור, זה לא כמו איזשהו אירוע תרבות.

איתן ויינרייך: אני העליתי את ההשגות האלה בוועדה, ואמרו שלא מוכנים לדון על זה.

איתן ויינרייך: אתה נתת עכשיו תאור שהוא מדויק.

איתן ויינרייך: אמרתי שאני לא מסכים למחירים האלה, והוא אמר שזה לא המקום לדון בזה.

איתן ויינרייך: אז הוא לקח את הדבר הזה והביא לועדת חינוך של הכנסת.

יצחק כהן: גם עכשיו תגיד שאתה לא מסכים, זה בסדר.

יצחק כהן: אני לא אמרתי שאתה הסכמת למחירים האלה, אמרתי שבדיון הזה התבססו על נתונים -

איתן ויינרייך: אני הבאתי נתונים אחרים לגמרי.

ארז פרנקל: אני, כיו"ר ארגון הורים ארצי, קיבלתי דיווח.

ארז פרנקל: יש לנו הסכמה על כל הטבלה, להוציא את הטיולים.

יהודית נאות: על איזה טבלה אתה מדבר?

ארז פרנקל: מה שאישרנו מקודם.

יהודית נאות: זה היה הסכמה?

יהודית נאות: אני מודיעה לך שאני מסיימת את הישיבה ללא הסכמה.

יהודית נאות: לא מוכנה לשמוע על איך לא מגיעים להסכמה, אם עד עכשיו זה היה בהסכמה.

יהודית נאות: דיבורים לא מקדמים אותנו בלקבוע מחירים.

יהודית נאות: אני רק רוצה להבין למה המחירים האלה עלו יחסית לשנה שעברה, בעלויות כאלה.

רון חן: של ההסעות?

דפנה הראבן: של ההסעות לא עלה בכלום.

יהודית נאות: עלות לתלמיד.

יהודית נאות: בדקתי עם מירב.

יהודית נאות: עלות לתלמיד פר הטיול החודשי בחצי יום, זה קפץ מ 58 שקלים בשנה שעברה, ל 71 באוטובוס של 35, נתייחס רק לאוטובוסים הקטנים.

יהודית נאות: ברור לנו שעם ארבעים ילדים זה יורד.

יאיר סמוכה: בגלל הכניסה לאתרים.

דפנה הראבן: בדיוק.

יהודית נאות: אז בואו נדון על הדבר שגרם לייקור הזה.

יהודית נאות: כי כל השאר זה לא הקפיצה במחיר.

יהודית נאות: זה אוטובוס שלם לכל התלמידים, תחלקו לחמישים.

יהודית נאות: בואו נלך להתווכח על הנושא שגרם לייקור הזה.

יהודית נאות: זה לא ההסעה.

יהודית נאות: בואו נתייחס לסעיף כניסה לאתרים.

רון חן: הדרישה היתה שלנו, ואני אסביר אותה.

דפנה הראבן: גם שלנו.

רון חן: פנו מחלקות חינוך ומנהלי בתי ספר, ואמרו כלהלן: " המחיר של כניסה לאתרים, כפי שהיה בעבר, משקף רק חלק מהאתרים של החברה להגנת הטבע, אבל לא אלו האתרים היחידים שנכנסים אליהם".

רון חן: אי אפשר לבנות את תרבות הטיול רק על אתרי רשות הטבע והגנים הלאומיים.

רון חן: אנחנו עשינו בדיקה אחת, דפנה עשתה בדיקה שניה.

רון חן: היא הגיעה למסקנות יותר חמורות משלנו.

רון חן: אנחנו ביקשנו להכפיל את המחירים מסיבה פשוטה.

רון חן: הולכים למוזיאון אחד, אין מוזיאון בעשרה שקלים דמי כניסה, גם במחיר קבוצתי.

רון חן: אם רוצים ללכת לאתר אחד ביום, טיול של שלושה ימים, למעט רשות הגנים הלאומיים, שזה עשרה שקלים דמי כניסה, אין.

רון חן: לא נכנסים שלושה ימים רצוף רק לשם.

רון חן: לפיכך ביקשתי להכפיל, דפנה ביקשה יותר מאשר להכפיל.

רון חן: אבל בשנה אחת, לא ניתן, גם ציבורית, יותר מאשר להכפיל, ולתת משהו שזה לא יכסה את הכניסה הריאלית.

רון חן: גם לא המחירים שנקבעו עכשיו.

רון חן: עדין, באיזושהי צורה יצטרכו לספוג את זה ממקום זה או אחר.

רון חן: אלו פשוט היו מחירים שבינם לבין המציאות אין שום קשר.

יהודית נאות: הבנתי.

יהודית נאות: דפנה, מה את תוסיפי?

דפנה הראבן: מה שאני רוצה להוסיף זה מעט מאוד.

דפנה הראבן: אם מדברים על רשות שמורות הטבע והגנים הלאומיים, מבחינתי, אני חושבת שהמדינה היתה עושה צעד נכון לתת שם להיכנס בלי תשלום בכלל לתלמידים.

דפנה הראבן: אבל, מכיוון שאני יודעת שזה לא יקרה, אני מסכימה לסכום הזה.

יהודית נאות: את בועדת חינוך קובעת מחיר ריאלי פר מצב נתון.

דפנה הראבן: אמנם לא הגשתי לשאר האנשים, אבל אני אתן לכם דוגמא.

דפנה הראבן: מוזיאונים שהם מאוד משמעותיים.

דפנה הראבן: למשל, מוזיאון חיל האוויר בחצרים.

דפנה הראבן: המינימום בכניסת הדרכה, זה 26 שקלים.

יהודית נאות: אז לא לנסוע.

יהודית נאות: שטרנר יוריד את המחיר.

דפנה הראבן: עתלית, מחנה מעפילים, שבקושי מציע שעה פעילויות, הוא 12 שקלים.

דפנה הראבן: מוזיאון יגאל אלון: 14 שקלים.

דפנה הראבן: זאת אומרת, בעשרה שקלים אין לנו היום שום אפשרות.

דפנה הראבן: המוזיאון הלאומי הימי בחיפה, 26 שקלים.

דפנה הראבן: מצדה: כניסה פלוס עליה ברכבל, שזה כל כיתות ז' בדרך כלל נוהגות לעשות, יוצא 31 שקלים.

דפנה הראבן: אז איך אני יכולה עם הסכום הזה?

יהודית נאות: הוויכוח היום, אם המחיר ליומיים, כניסה לאתרים, 40 שקלים לתלמיד, הוא מופרז או סביר.

יהודית נאות: זה מה שאני כל הזמן רוצה להחזיר אותנו.

יהודית נאות: את אומרת לי שהוא סביר לפי הטבלה.

דפנה הראבן: לדעתי הוא נמוך.

יהודית נאות: או.

יהודית נאות: קיי.

יהודית נאות: בבקשה.

יהודית נאות: אז עכשיו אני רוצה לשמוע את נציגי ההורים, כי זה המרכיב העיקרי בעלות, זה המרכיב שהקפיץ משנה שעברה.

ארז פרנקל: ישב נציג שלי שמה, לא שמעו אותו, ועכשיו אנחנו עושים מה שלא עשו שם.

ארז פרנקל: יהי סביר בעינייך שתקציב משרד החינוך קוצץ ותקציב הטיולים יעלה?

ארז פרנקל: אני שואל אותך את אותו דבר.

ארז פרנקל: מאיפה נשלם את זה?

ארז פרנקל: במקום שנחשוב מה צריך לעשות, איך בסכום מסוים אפשר להסתדר, לאיזה אתרים כן להיכנס, באיזו חברת נסיעות כן אפשר לנסוע, איך אפשר לחסוך בכלכלה, אנחנו נשב ונעשה עכשיו את הדיון -

יהודית נאות: אני רוצה לומר לך שכרגע שמעתי שמחיר ההסעות יעלה, שמעתי שהכניסה לאתרים זה לא ריאלי.

יהודית נאות: אם אתה כבר מוציא כתה, אתה לא תכניס אותה רק לאתר אחד.

יהודית נאות: הרי אתה לא תיקח אוטובוס בשביל לנסוע יום שלם ולא להיכנס לך אף מקום.

יהודית נאות: לכן, נראה לי שכל המחיר פה לא יהיה ריאלי.

יהודית נאות: אז אתה תגיד לי: יופי, אז אני מצליח להוציא מחברת הסעות ליומיים טיול בשלושת אלפים שקל.

יהודית נאות: אז מה?

יהודית נאות: אז המחיר לאתרים יעלה.

יהודית נאות: אני מבקשת אותך לומר לי מה מאוד לא סביר.

ארז פרנקל: אני אומר שההסתייגויות שעלו ע"י הנציג שלנו בועדה היו בעניין כלכלה.

ארז פרנקל: ארוחה חמה 36 שקלים.

ארז פרנקל: משום שיושב שם נציג של אכסניות נוער, זה נראה כאילו שזו האלטרנטיבה היחידה.

ארז פרנקל: לא נתנו לנו לבנות עוד אלטרנטיבה, ועל זה צריכים לדון.

יהודית נאות: אנחנו ועדה שבעצם מאשרת את ההמלצות של הועדה המשותפת.

יהודית נאות: אתה אומר לי: אין הסכמה, אז אני לא אאשר בניגוד לדעתך, כי אתה משלם.

יהודית נאות: לא ממליצה לאשר שום דבר שההורים מתנגדים לו.

יהודית נאות: עכשיו, תחליט אתה מה יקרה עם הטיולים.

יאיר סמוכה: הורה לא חייב לקנות את כל השירותים בטיול.

יאיר סמוכה: זה כתוב.

אברהם רומנו: באכסניות מחייבים.

אברהם רומנו: אז תרשום שלא מחייבים.

יהודית נאות: אני מייצגת הורים.

יהודית נאות: אתה אומר לי שאתה רוצה במחיר מוסכם עם הורים, אבל הוא אומר שהוא ישב הועדה ושום דבר לא הוסכם.

יהודית נאות: הוא רוצה חלופה.

יהודית נאות: יש משהו בטענה שהבסיס למחירים לא חייב להיות המחיר של אכסניית נוער של החברה להגנת הטבע.

יאיר סמוכה: בחוזר מנכ"ל כתוב בפירוש, שבית הספר מפרט את השירותים שניתנים בטיול ואת עלותם.

יאיר סמוכה: לכן, אפשר לקחת אוטובוס, לא חייבים לישון באכסניה, אפשר לישון באכסניה ולאכול, או לא לאכול.

יאיר סמוכה: אפשר להיכנס לאתר אחד, אפשר לא להיכנס לאף אתר.

יאיר סמוכה: הטענה שלך שמחייבים אותם לאכול ארוחה חמה היא לא נכונה.

איתן ויינרייך: לא נותנים להם לישון אם הם לא לוקחים אוכל.

יהודית נאות: הוא אומר שזה לא חובה, מי מחייב אותך, המנהל?

יהודית נאות: אתה לא חייב ללון באכסניה.

יהודית נאות: תראה לי שיש שירות יותר טוב.

יהודית נאות: אם אתה רוצה ללחוץ את המחיר באכסניה, תיכנס למו"מ איתם.

ארז פרנקל: ביום שייקבע מחיר הטיול, ויהיה כתוב בסוף הטבלה שזה המחיר המרבי, אז ברור לנו שהכללנו שמה את אכסניית הנוער, הכלכלה והכל.

ארז פרנקל: בואו נראה מה מוסכם ומה לא מוסכם.

יהודית נאות: זה בדיוק מה שאמרתי .

ארז פרנקל: אני מתחיל קודם עם מה שלא מוסכם כדי לתקן אותו.

יהודית נאות: מה מוסכם?

יהודית נאות: אמרתם שכלום.

ארז פרנקל: יש לנו השגות לגבי הדרכה?

ארז פרנקל: יש לנו השגות לגבי לינה?

יאיר סמוכה: אתה שואל או אומר?

ארז פרנקל: אני שואל מישהו.

יהודית נאות: לינה, פירושו שאם אתה לוקח אכסניה, אתה משלם להם גם את מחיר האוכל.

יהודית נאות: אם הם מחליטים שהם מוזילים את הלינה ולוקחים יותר בעד האוכל, זה כבר עסקת חבילה.

יהודית נאות: זה כמו בבית מלון, לא מפרקים לך.

יהודית נאות: זה לילה וארוחת בוקר.

ארז פרנקל: אין לנו בעיה עם אירוח, אין לנו בעיה עם חובש ואין לנו בעיה עם הדרכה.

ארז פרנקל: לגבי הדיל הזה של לינה וכלכלה אני לא בקי אם זו חבילה אחת.

ארז פרנקל: יש לי את הבעיה עם הכלכלה.

ארז פרנקל: אם מישהו יגיד שהכלכלה זה דיל עם הלינה, ובעצם התמחור של הלינה הוא זול והכלכלה יקר, אני רוצה עוד לבדוק את זה.

ארז פרנקל: מישהו יכול לתת לי תשובה?

רון חן: צהרים לא כלול בזה.

רון חן: זה לא חובה.

רון חן: רק ארוחת בוקר, זה בתוך הדיל.

יהודית נאות: הבעיה שלנו היא שמשתמשים בכם כקהל שבוי הלן במקום, ואז מרביצים את זה במחיר ארוחת הבוקר.

יהודית נאות: גם אני חושבת שהם לא חיים בחלל, והחברה להגנת הטבע יושבת איפה שהוא בתיקצוב משרד החינוך.

יהודית נאות: הם יצטרכו לפרק ולפטר את כל המדריכים שלהם אם ההורים לא יסכימו להשתמש בשירותים שלהם.

יהודית נאות: אז יש פה עניין למו"מ.

יהודית נאות: סעיף כלכלה הוא בעייתי.

יהודית נאות: אני חושבת שצריך לנסות להגיע פה לעוד הסכמה, לעשות בדיקה.

יהודית נאות: אתם תבואו מוכנים עם בדיקה.

יהודית נאות: מקובל עליך, ד"ר?

יהודית נאות: רק לכלכלה.

יהודית נאות: מסכימים?

יהודית נאות: אנחנו בעצם מיקדנו את הבעיה בכך שאין לנו הסכמה בסעיף כלכלה.

יהודית נאות: כל השאר, אנחנו מבינים שפה זה עולה, ופה זה יורד.

יהודית נאות: אני לא יכולה לשנות המחירים של כניסה לאתרים.

יהודית נאות: אני יכולה לנסות, באופן ציבורי, לפעול למען העניין.

יהודית נאות: זה לא שייך, שכרגע אלה מחירי האתרים.

יהודית נאות: מתוך מה ששמעתי, זה לא המחיר המרבי.

יהודית נאות: אני מאשרת, היות ואני יחידה פה, את כל שאר המחירים להוציא את נושא הכלכלה, בתוספת ההערה של היועצת המשפטית.

מירב ישראלי: רציתי לשאול, בכוכביות, לגבי שכירת מלווה חמוש, יש פה פשוט הערה: "אם בית הספר שוכר מלווים נוספים, בהתאם להנחיות המפורטות באישור הבטחוני, תתבצע הגביה בהתאם".

מירב ישראלי: אני פשוט רוצה לדעת מה אנחנו מאשרים.

מירב ישראלי: אם האישור הבטחוני דורש מלווים נוספים, זו פשוט הכפלה של הסכום פר מלווה.

יהודית נאות: נכון.

יהודית נאות: אבל אני לא משנה את זה.

יהודית נאות: אני צריכה להיות ריאלית במחיר האתרים.

יוסי רז: אפשר היום לקבל דילים הרבה יותר זולים של הסעות בשל מצב השוק 1500 ליום, 3000 יומיים, 4500 לשלושה ימים.

יוסי רז: וזה אוטובוס סוג א' תיירות.

יוסי רז: זה בדוק.

יוסי רז: כולל מזגן.

יוסי רז: כולל נהג מאושר.

רון חן: אני רוצה להסביר משהו פרקטי לגבי הסעות באוטובוסים.

רון חן: עשיתי פה חשבון קטן, כי זה מה שאני יודע לעשות.

רון חן: כמה אוטובוסים ביום הולכים לטיולים של בתי ספר, של תלמידים.

רון חן: מינימום בין 400 ל 500 ביום.

רון חן: אני רוצה לראות חברה אחת בארץ, במחירים שננקבו פה, שיכולה לספק 400, 500 אוטובוסים.

רון חן: אני לא נכנס לכמה המחיר.

יהודית נאות: אם היא לא יכולה לספק, אז מה זה משנה המחיר?

רון חן: זה אומר שאני צריך עוד 300 במחיר שנקוב פה שהוא של אגד טללים.

רון חן: כי אין.

אברהם רומנו: מי אמר שאני חייב לנסוע אתך?

רון חן: אין לך חברה שיכולה להוציא 400, 500 אוטובוסים ליום בחברה אחת פרטית במחירים שננקבו פה.

רון חן: יש מקומות שיצטרכו לשלם את המחיר הזה, זה מה שאני אומר.

יהודית נאות: המחירים האלה הם מחירים מרביים.

יהודית נאות: אנחנו כותבים את המחיר המרבי עבור אותם בתי ספר שלא הקדימו לתכנן את הטיולים ונתקעו בסוף עם אגד היקרן.

יהודית נאות: אתה הקדמת לתכנן, יש לך מנהל שעובד טוב עם ועד ההורים, הזמנתם את החברה הזולה -

יוסי רז: זה הצעה של אגד.

יוסי רז: אני בדקתי וסגרתי דיל במחירים האלה.

יהודית נאות: רגע, זה 300 לחלק ל 35 ילדים, הוזלת.

יצחק כהן: אגד לא הכי זולים, וגם לא הכי יקרים.

יהודית נאות: אם אני אכתוב מחיר מרבי 4500, ובמקרה זה יהיה 4800, תהיה לנו פה התפוצצות עם הורים.

יהודית נאות: 300 השקלים לחלק ל 35 תלמידים זה שמונה שקלים לילד.

יהודית נאות: בכניסה לאתרים זה יהיה ההפרש.

יוסי רז: ובדלתא הזאת, מנהלי בתי ספר משחקים.

אליהו חכם: מספיק לבזות את המנהלים.

אליהו חכם: המנהלים עושים עבודת קודש, ואתם מבזים אותם.

יהודית נאות: אנחנו לא נכנסנו למקרה שיש שיקול מנהל, שילד מסוים גם לא משלם.

יהודית נאות: תכניסו גם את זה.

יהודית נאות: אתם לא תשאירו אותו מחוץ לדלת, כי אסור על פי החוק, ובכל זאת אנחנו לא רוצים ילד עם רגשי נחיתות.

יהודית נאות: אז בואו נשאיר קצת טולרנט.

יהודית נאות: אני הרי גם הורה.

יהודית נאות: אני לא מייצגת את משרד החינוך.

יהודית נאות: אני אומרת לכם בסבירות העסק, אחרי שראינו את הדברים, אני מסכימה איתך.

יהודית נאות: צריך לנסות להוריד את חברות ההסעה.

יהודית נאות: זה נכון.

יהודית נאות: אבל מצד שני, אני לא רוצה שיבוא המנהל שנתקע עם אגד, ויגידו לו ההורים: בחוזר מנכ"ל כתוב שהמחיר אחר.

יהודית נאות: אבל אם זה מה שהוא משלם לאגד?

יהודית נאות: אתה אומר, בואו נלחץ על אגד שיפסיקו לסחוט אותנו.

יהודית נאות: תביא לי הצעת מחיר בכתב.

יוסי רז: יש לי.

רון חן: ל 500 אוטובוסים ליום?

יוסי רז: כן, כמה שאתה רוצה.

יהודית נאות: אם מישהו רוצה לטעון שאפשר להוציא את הכסף, שיראה לי הצעה בכתב לכמות האוטובוסים לכלל הורי ישראל, לא שיהיו הורים שקיבלו בזול, והורים שקיבלו ביוקר.

יהודית נאות: אני לא בטוחה שאגד משחרר 500 אוטובוסים.

יהודית נאות: אני לא בדקתי אם המספר 500 בכלל נכון.

יהודית נאות: הנתונים האלה לא ברורים לי, אני לא רוצה להתייחס אליהם.

יהודית נאות: תראה לי את זה בכתב.

רון חן: אמרתי מינימום.

יהודית נאות: אין לו הצעה כזאת, אני לא מתנגדת שאגד יוריד את מחיריו, וגם חברות ההסעה.

יהודית נאות: פעם הבאה תבואו עם מחיר.

יהודית נאות: אם תוכיחו לי, ואני אחראית לזה אישית, שבאמת המחירים, אחרי עליית הסולר, יורדים, אני אבקש את ח"כ אורלב ואנחנו נבדוק את זה עוד פעם.

יהודית נאות: שום דבר אינו תורה מסיני.

יהודית נאות: כרגע, מאושר הכל חוץ מכלכלה.

יהודית נאות: פה אני מסכימה שהמחירים קצת מוגזמים.

יהודית נאות: כל השאר זה בגדר של פלוסים ומינוסים.

יהודית נאות: המחירים הם לתלמיד, ואנחנו לא יכולים להשאיר את זה בלי החלטה.

יהודית נאות: תוך כמה זמן אנחנו יכולים לסכם את עניין הכלכלה?

יצחק כהן: נביא את זה לאישור בישיבה הבאה שלכם.

יהודית נאות: אפשר לשבוע הבא?

יהודית נאות: שבוע הבא, כעת חיה, מביאים את זה לאישור.

יהודית נאות: הכל אושר, מלבד הכלכלה.